अपन खेत के पार मं ठाढ़े, बस अपन चांदी कस उज्जर फसल ला एकटक निहारत रहय, जेन ह अब भारी बरसात के बाद माड़ी अतक पानी मं बुड़े हवय. विदर्भ मं विजय मरोत्तर के कपसा के खेत पानी मं बरबाद होगे रहिस. 25 बछर के विजय कहिथें, "मंय फसल मं करीबन 1.25 लाख रूपिया खरचा करे रहेंव. अब मोर फसल के अधिकतर हिस्सा चले गे." ये ह सितंबर 2022 के महिना रहिस, विजय के पहिली फसल के सीजन. अऊ ये बखत ओकर दुख-पीरा ला सुने ओकर तीर कऊनो घलो नई रहिन.
ओकर ददा, घनश्याम मरोत्तर ह पांच महिना पहिली आत्महत्या कर ले रहिस, अऊ दू बछर पहिली अचानक दिल के दौरा परे ले ओकर दाई के परान चले गे रहिस. विदर्भ इलाका के कतको दीगर किसान मन के जइसने खराब मऊसम अऊ बढ़त करजा के संग फसल के नुकसान सेती ओकर दाई-ददा भारी चिंता अऊ तनाव मं रहिन. अऊ वो मन ला बहुते कम मदद मिले सके रहिस.
फेर विजय जानत रहिस के वोला अपन ददा कस खतरा मोल लेय नई सकय. वो ह अवेईय्या अवेइय्या दू महिना तक ले अपन खेत ले पानी निकारे मं अपन आप ला खपा दीस. हरेक दिन दू घंटा हाथ मं बाल्टी के छोर दीगर कऊनो चीज नईं, अपन खेत मं जुच्छा गोड़ लगे रहे, पेंट ह माड़ी तक ले मुड़ाय, टी शर्ट पछीना ले तरबतर रहिस. हाथ ले पानी निकारे के बूता ह ओकर कनिहा ला टोर दे रहिस. विजय बताथे, "मोर खेत उतरोल मं हवय. येकरे सेती मोर खेत उपर जियादा असर परे हवय. तीर-तखार के पानी खदान मं खुसर जाथे अऊ येकर ले निपटे आसान नई होवय." अपन अनुभव ले वो ह डेर्रा गे हे.
भारी बरसात, लंबा बखत तक ले सूखा अऊ करा बरसे जइसने मऊसम के हालत सेती खेती मं बिपत के कारन बनथे, जेकर ले किसान मन दिमागी बीमारी ले जूझे ला लगथें. राज सरकार डहर ले येकर ले उबरे सेती कऊनो खास मदद नई मिलय.(पढ़व, विदर्भः बिपत मं खेती अऊ किसान ऊपर दिमागी जोर ). मानसिक स्वास्थ्य देखभाल अधिनियम, 2017 के तहत दिमागी तनाव अऊ बीमार वाले लोगन मन के इलाज अऊ ओकर प्रावधान के बारे मं कऊनो जानकारी विजय धन ओकर ददा घनश्याम तक ले नई पहुंचिस, जऊन बखत वो मन जींयत रहिन अऊ जूझत रहिन. न त वो मन ला 1996 के जिला मानसिक स्वास्थ्य कार्यक्रम के तहत लगाय कऊनो आउटरीच कैंप के पता चलिस.
नवंबर 2014 मं, महाराष्ट्र सरकार ह 'प्रेरणा प्रकल्प किसान परामर्श स्वास्थ्य सेवा कार्यक्रम' सुरु करिस. यवतमाल के एक ठन एनजीओ इंदिराबाई सीताराम देशमुख बहुदेशीय संस्था के संग जिला कलेक्टर डहर ले येकर पहल करे गीस. एकर उद्देश्य गाँव-देहात इलाका मं सार्वजनिक-निजी (सिविल सोसायटी ) भागीदारी मॉडल ले इलाज मं होय कमी के पूर्ति करे ला रहिस. फेर जब 2022 मं विजय के ददा गुजर गे, तब सरकार के ये बहुप्रतीक्षित प्रेरणा परियोजना घलो फेल हो गे रहिस.
ये योजना ले 2016 मं यवतमाल मं सकरात्मक नतीजा देखे ला मिलिस जिहा दीगर बिपत वाले इलाका के बनिस्बत आत्महत्या के मामला के आंकड़ा मं भारी गिरावट आय रहिस. राज सरकार के रिकार्ड ले पता चलथे के 2016 के पहिली तीन महिना मं, जिला मं आत्महत्या के आंकड़ा बीते बछर के ये बखत मं होय 96 ले घट के 48 मं आगे. दीगर असर वाले जिला मन मं किसान मन के आत्महत्या के मामला बढ़े हवंय धन पहिलीच जइसनेच रहे हवंय. यवतमाल मं मिले सफलता ले सरकार ह उही बछर राज के 13 दीगर जिला मन मं प्रेरणा परियोजना लागू कर दीस.
फेर ये योजना के घलो बनेच जल्दी हवा निकल गे अऊ नई टिकिस.
2022 मं जऊन बखत घनश्याम मरोत्तर के आत्महत्या सेती मऊत होइस, वो बखत तक ले प्रेरणा परियोजना सरकार के फेल योजना बन चुके रहिस. अधिकतर मनोचिकित्सक अऊ दीगर करमचारी मन के पद खाली परे रहिस. इहाँ के स्वयंसेवी कार्यकर्ता मन अऊ मितानिन मन घलो ये योजना मं रूचि लेय ला करीबन छोड़ दे रहिन. वोती, यवतमाल मं किसान मन फिर ले खेती-किसानी के दिक्कत ले जूझत दिखे ला लगीन, अऊ वो बछर उहाँ करीबन 3 55 किसान मन आत्महत्या कर लिन.
शंकर के घरवाली 60 बछर के अनुसया ह बदलत मऊसम ले खेती के हालत खराब होय सेती मजबूर होके बनिहारी करे ला परथे. ओकर दू झिन संतान हवंय. बड़े बेटी 22 बछर के रेणुका के बिहाव हो गे हवय अऊ 20 बछर के ओकर बेटा दिमागी रूप ले कमजोर हवय. ये सब्बो के खातिर शंकर ह तय करिस लके वो ह अपन भीतर के डर अऊ तनाव के रक्सा ले लड़ही, काबर के 2018 के सियारी सीजन बस अवेइय्याच रहिस.
शंकर ला धीरे-धीरे हरेक महिना दू महिना मं होय ये गोठ-बात के जइसने आदत पर गे, फेर वो मन अचानक ले आय ला बंद कर दीन, वो मन न त कऊनो कारन बताईन अऊ न त येकर बारे मनन पहिली ले कऊनो जानकारी दे रहिन. "प्रशासन के कारन सेती वो मन के आय ह बंद होगे." योजना के मुखिया कापसे बस इही बताय सकिन.
अपन आखरी के भेंट-घाट के बखत न त तऊन मनोचिकित्सक मन ला पता रहिस अऊ न शंकर ला ये मालूम रहिस के अब वो मन एक दूसर ले कभू भेंट नई करे सकहीं. आज घलो शंकर ह वो गोठ-बात ला भारी सुरता करथें. ओकर बाद वो ह फिर ले तनाव मं रहे लगिस अऊ वो ह एक झिन महाजन ले 5 फीसदी महिना मं धन 60 फीसदी सलाना बियाज मं 50,000 रूपिया करजा ले हवंय. वो ह ककरो ले गोठ-बात करे ला चाहथे, फेर ओकर करा सिरिफ 104 नंबर मं डायल करे के रद्दा हवय. ये ह सरकार के टोल-फ्री हेल्पलाइन नंबर आय, जेन ह 2014 मं दिमागी बीमारी ले जूझत लोगन मन ला मदद देय सेती सुरु करे गे हवय. ये नंबर घलो स्वास्थ्य सेवा जइसने पूरा-पूरी ठप पर गे हवय.
राज सरकार के आंकड़ा के मुताबिक, हेल्पलाइन मं 2015-16 मं महाराष्ट्र के अलग अलग हिस्सा मं सबले जियादा 13,437 कॉल करे गे रहिस. अवेइय्या चार बछर तक ले कॉल आय के अऊसत आंकड़ा हरेक बछर 9,2000 दरज करे गीस. फेर जब 2020-21 मं कोविड-19 ह सरी दुनिया ले अपन चपेट मं ले लीस, अऊ दिमागी बीमारी के मामला घलो भरी तेजी ले बढ़िस, तब अवेइय्या कॉल मन मं 61 फीसदी के भारी गिरती देखे गीस. अऊ तब कॉल के आंकड़ा घलो घटके बछर भर मं सिरिफ 3, 575 हो गे. येकर बाद के बछर मं ये ह अऊ कम होगे अऊ घट के सिरिफ 1,936 रह गे. ये गिरती ह बीते चार बछर के आंकड़ा के बनिस्बत 78 फीसदी के रहिस.
दूसर डहर, जम्मो महाराष्ट्र के गाँव देहात इलाका मं बिपत के हालत चढ़ती मं रहिस, अऊ राज मं किसान आत्महत्या के मामला घलो बढ़त जावत रहिस. महाराष्ट्र सरकार के एक ठन आंकड़ा का मुताबिक, जुलाई 2022 ले लेके जनवरी 2023 के बीच आत्महत्या ले 1,023 किसान मर गे रहिन. ये हालत जुलाई 2022 के पहिली के अढाई बछर के बखत ले कहूँ जियादा भारी बदतर होगे रहिस, जब 1,660 किसान मन के मऊत आत्महत्या ले होय रहिस.
केंद्र सरकार ह 30 अक्टूबर 2022 ले एक ठन नवा हेल्पलाइन - 14416 - के घोषणा करिस जऊन ह धीरे-धीरे 104 के जगा लेवेइय्या हवय. नवा हेल्पलाइन कतक काम के लइक होही ये कहे अभी जल्दबाजी होही. फेर, किसान मन के दिक्कत जस के तस बने हवंय.
सितंबर 2022 मं होय भारी बरसात ले शंकर के जम्मो फसल बरबाद होगे रहिस. वोला अभू घलो करजा चुकता करे ला हवय, जऊन ह बढ़ के करीबन 1 लाख रूपिया हो चुके हवय. वो ह अब रोजी मजूरी करे ला चाहत हवय, जेकर ले अपन घरवाली के संग पइसा जुटाय सके. वो ला आस हवय के दूनों झिन मिलके अतक पइसा जमा कर लिहीं के 2023 मं सियारी के सीजन मं खेती करे के सोचे सकहीं.
येती अकपुरी मं, विजय अपन बर नवा योजना बनाय ला सुरु कर दे हवय. वो ह तय करे हवय के वो ह अब कपसा नई लगावय अऊ ओकर जगा सोयाबीन अऊ चना जइसने फसल कमाही. ये फसल मन मऊसम के छोट-मोठ बदलाव ला झेल सकथें. येकर छोड़, वो ह एक ठन हार्डवेयर स्टोर मं नऊकरी करे ला सुरु कर दे हवय, जिहां महिना मं वोला 10,000 रूपिया तनखा मिलथे. वो ह एम ए के पढ़ई सुरु कर दे हवय. जब विजय काम धन पढ़ई नई करत रहय, तब वो ह कऊनो किताब पढ़थे धन टीवी देखते, न ई त फेर रांधत रहिथे.
अपन 25 बछर के उमर के हिसाब ले जियादा समझदार विजय ला मजबूर होके खेती अऊ गृहस्थी के काम-बूता करे ला परत हवय. वो अपन दिमाग ला येती-वोती भटके नई देवय, काबर के वोला ये बात के डर हवय के अइसने बात दिमाग मं आय लगही त ओकर ले निपटे कठिन हो जाही.
पार्थ एम.एन. ह ठाकुर फैमिली फाउंडेशन ले एक स्वतंत्र पत्रकारिता अनुदान ले के सार्वजनिक स्वास्थ्य अऊ नागरिक स्वतंत्रता के रपट लिखे हवय. ठाकुर फैमिली फाउंडेशन ह ये रिपोर्ताज मं कोनो किसिम के काटछांट नइ करे हे.
गर तुम्हर मन मं आत्महत्या करे के बिचार आथे धन तुमन अइसने कऊनो मइनखे ला जानत हव जेन ह बिपत मं हवय त , त किरिपा करके राष्ट्रीय हेल्पलाइन ' किरण ' ला 1800-599-0019 (24/7 टोल फ़्री) मं धन येकर ले कऊनो घलो नजिक के हेल्पलाइन नंबर मं फोन करव , दिमागी सेहत ले जुरे काम मं लगे लोगन मन के अऊ इलाज के बारे मं जानकरी सेती , किरिपा करके एसपीआईएफ़ के मानसिक स्वास्थ्य निर्देशिका ला देखव.
